



*ข่าวประชาสัมพันธ์*

“ซีแพค” ผนึกกำลัง “สำนักงานคณะกรรมการอ้อยและน้ำตาลทราย (สอน.)”   
เปิดจุดรับซื้อใบอ้อย เสริมรายได้เกษตรกร ลดปัญหา **PM 2.5**

บริษัท ผลิตภัณฑ์และวัตถุก่อสร้าง จำกัด (CPAC) ในธุรกิจซีเมนต์และผลิตภัณฑ์ก่อสร้าง เอสซีจี และสำนักงานคณะกรรมการอ้อยและน้ำตาลทราย กระทรวงอุตสาหกรรม (สอน.) ลงนามความร่วมมือโครงการการใช้ประโยชน์ใบและยอดอ้อยเป็นเชื้อเพลิงทดแทนเพื่อลดปัญหาอ้อยไฟไหม้และลดการปล่อยก๊าซคาร์บอนไดออกไซด์ (CO2) ที่ก่อให้เกิด PM 2.5 ด้วยการรับซื้อยอดและใบอ้อย เสริมรายได้ให้เกษตรกรไทย และนำไปเป็นพลังงานทดแทนในโรงงานปูนซีเมนต์และอุตสาหกรรมอื่นๆ สอดคล้องกับแนวคิดการใช้ทรัพยากรอย่างคุ้มค่าตามหลักเศรษฐกิจหมุนเวียน **(Circular Economy)** ซึ่งคาดว่าจะสามารถรวบรวมเศษวัสดุเหลือใช้จากไร่อ้อยได้ประมาณ 210,000 ตันต่อปี พร้อมขยายจุดรับซื้อหน้าโรงงานคอนกรีตผสมเสร็จซีแพคทั่วประเทศ

นายกอบชัย สังสิทธิสวัสดิ์ ปลัดกระทรวงอุตสาหกรรม **กล่าวว่า “ปัจจุบัน ปัญหาฝุ่นละออง** PM 2.5 **และภาวะโลกร้อนจากการเผาเศษวัสดุเหลือใช้ทางเกษตร เช่น ยอดและใบอ้อย ส่งผลกระทบต่อสิ่งแวดล้อมและอุตสาหกรรมอ้อยและน้ำตาลทราย จึงเป็นที่มาของความร่วมมือระหว่างภาครัฐ เอกชน และชุมชน ในการสนับสนุนและผลักดันเชิงนโยบายเพื่อลดการเผายอดและใบอ้อยในพื้นที่เพาะปลูก จังหวัดสระบุรี กาญจนบุรี สุพรรณบุรี ราชบุรี และลพบุรี อีกทั้งยังเป็นการเสริมรายได้ให้เกษตรกรโดยการสร้างมูลค่าเพิ่มให้กับเศษวัสดุที่เหลือจากการเก็บเกี่ยวในไร่อ้อย เพื่อนำไปเป็นพลังงานทดแทนในอุตสาหกรรมมากขึ้นในอนาคต และสร้างความก้าวหน้าของอุตสาหกรรมอ้อยและน้ำตาลทรายอย่างยั่งยืน”**

นายเอกภัทร วังสุวรรณเลขาธิการคณะกรรมการอ้อยและน้ำตาลทราย **กล่าวว่า “คณะกรรมการอ้อยและน้ำตาล กระทรวงอุตสาหกรรม มีนโยบายส่งเสริมศักยภาพการผลิตอ้อยและน้ำตาลทรายของประเทศไทย และมีความมุ่งมั่นในการแก้ไขปัญหาสิ่งแวดล้อมอันเนื่องมาจากมลพิษการเผาอ้อย ซึ่งโครงการนี้เป็นหนึ่งในโครงการที่ภาครัฐให้ความสำคัญและเป็นความหวังในการลดปริมาณอ้อยไฟไหม้ในฤดูการผลิตปี** 2564 **ให้เหลือร้อยละ 20 และมีปริมาณอ้อยสดร้อยละ 80 ของปริมาณอ้อยเข้าหีบทั้งหมด พร้อมส่งเสริมให้เกษตรกรชาวไร่อ้อยตัดอ้อยสดมากขึ้นโดยจัดหาเครื่องมืออำนวยความสะดวกในการตัดอ้อยสด เพิ่มรายได้ให้แก่เกษตรกรจากการนำวัสดุเหลือใช้จากไร่อ้อยมาเป็นพลังงานทดแทน ควบคู่ไปกับการรักษาสิ่งแวดล้อม”**

ด้านนายปัญญา โสภาศรีพันธ์ **ผู้อำนวยการ-ธุรกิจสัมพันธ์และพัฒนาอย่างยั่งยืน บริษัทผลิตภัณฑ์และวัตถุก่อสร้าง จำกัด (CPAC) ในธุรกิจซีเมนต์และผลิตภัณฑ์ก่อสร้าง เอสซีจี กล่าวว่า “** CPAC **ดำเนินธุรกิจด้วยความรับผิดชอบต่อชุมชน สังคม และสิ่งแวดล้อม พร้อมสร้างคุณค่าร่วมทางธุรกิจและสังคม “Creating Share Value” (CSV) ด้วยการประยุกต์ใช้เทคโนโลยีในการช่วยบรรเทาปัญหาของเกษตรกรและสิ่งแวดล้อมจากการจัดการเศษวัสดุเหลือใช้ทางการเกษตรแบบไม่ถูกวิธี ผ่านการใช้ประโยชน์จากหม้อเผาปูนซีเมนต์ที่สามารถนำเศษวัสดุเหลือใช้เหล่านี้มาแปรรูปเป็นพลังงานทดแทนในการผลิตปูนซิเมนต์โดยไม่สร้างมลพิษให้กับสิ่งแวดล้อม ซึ่งจะดำเนินการภายใต้แบรนด์ Smart Green Solution by CPAC ในการเปิดจุดรับซื้อเศษวัสดุเหลือใช้ทางการเกษตร ทั้งนี้มีการรับซื้อเศษยอดและใบอ้อยผ่านโครงการนี้ 4 จุด ที่หน้าโรงงานปูนซีเมนต์ในจังหวัดอยุธยา สระบุรี และหน้าโรงงานคอนกรีตผสมเสร็จซีแพคในพื้นที่ปลูกอ้อยเป้าหมาย ในราคาที่เหมาะสม ณ จุดรับซื้อ เสริมรายได้ให้แก่เกษตรกร พร้อมใช้เทคโนโลยีการบีบอัดเศษวัสดุที่ทันสมัยให้เป็นเม็ดพลังงานชีวมวล (Energy Pellet) อีกทั้งยังมีการบริหารจัดการขนส่งเที่ยวกลับ (Backhauling Management) ของการขนส่งปูนซีเมนต์ เพื่อนำเม็ดพลังงานชีวมวล (Energy Pellet) ไปเป็นเชื้อเพลิงทดแทนในการผลิตปูนซีเมนต์และอุตสาหกรรมอื่น ซึ่งสอดคล้องกับแนวคิดการใช้ทรัพยากรอย่างคุ้มค่าตามหลัก เศรษฐกิจหมุนเวียน** (Circular Economy) **และมีแผนขยายจุดรับซื้อหน้าโรงงานคอนกรีตผสมเสร็จซีแพค ที่กระจายอยู่ทั่วประเทศเพื่ออำนวยความสะดวกแก่เกษตรกรรายเล็กและชุมชนในพื้นที่ใกล้เคียงโรงงาน”**

**ซีแพค และสำนักงานคณะกรรมการอ้อยและน้ำตาล (สอน.) เชื่อมั่นว่าความร่วมมือครั้งนี้ภายใต้แบรนด์ Smart Green Solution by CPAC จะช่วยเชื่อมต่อทั้งระบบห่วงโซ่อุปทาน** (Supply Chain) **ในการนำวัสดุเหลือใช้ทางการเกษตรจากอุตสาหกรรมอ้อยและน้ำตาลมาใช้ประโยชน์ให้มากที่สุด เสริมรายได้ให้เกษตรกรไทย อีกทั้งยังช่วย**ลด PM 2.5 **จากการเผาอ้อย ซึ่งการดำเนินงานภายใต้กรอบความร่วมมือครั้งนี้ เริ่มตั้งแต่วันที่** **19** กุมภาพันธ์ **2564 ถึงวันที่ 31** มีนาคม **2566 สำหรับพี่น้องเกษตรกรที่สนใจเข้าร่วมโครงการหรือสอบถามรายละเอียดเพิ่มเติม สามารถติดต่อได้ที่ คุณศุมิตรา ศรีพิเศษ หมายเลขโทรศัพท์** 093-542-4594

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**จากภาพ**



1. ท่านเอกภัทร วังสุวรรณ เลขาธิการคณะกรรมการอ้อยและน้ำตาลทราย (ที่ 1 จากซ้าย)
2. นายกอบขัย สังสิทธิสวัสดิ์ ปลัดกระทรวงอุตสาหกรรม (ที่ 2 จากซ้าย)
3. นายชนะ ภูมี CPAC Board of Director บริษัทผลิตภัณฑ์และวัตถุก่อสร้าง จำกัด ธุรกิจซีเมนต์และผลิตภัณฑ์ก่อสร้าง เอสซีจี (ที่ 2 จากขวา)
4. นายปัญญา โสภาศรีพันธ์ ผู้อำนวยการ-ธุรกิจสัมพันธ์และพัฒนาอย่างยั่งยืน บริษัทผลิตภัณฑ์และวัตถุก่อสร้าง จำกัด ในธุรกิจซีเมนต์และผลิตภัณฑ์ก่อสร้าง เอสซีจี (ที่ 1 จากขวา)